Coordenadas: 47°30′13″N 19°03′05″L﻿ / ﻿47.50361, -19.05139

A **Casa da Moeda de Hungría** (en húngaro: *Magyar Pénzverő*) é unha fábrica de moeda encargada en exclusiva da cuñaxe da moeda de curso legal en Hungría, baseada no sistema do *forint*.

Desde 2006 está constituída como unha sociedade anónima que ten o Estado húngaro como único propietario.

Ademais da moeda circulante, a ceca húngara produce tamén medallas, moedas conmemorativas e artigos de investimento en metais nobres.

Historia
--------

### Antecedentes

As primeiras cuñaxes de Hungría datan xa dos inicios da nación húngara; tratábase de moedas de prata emitidas por Estevo I (1000-1038), seguindo os parámetros doutras emisións similares no occidente europeo.

Xa no século XIV, a reforma monetaria de Carlos Roberto I (1308-1342) creou o *forint* como unidade de ouro e estableceu unha serie de obradoiros monetarios entre os que estaba a ceca de Kremnica (na actual Eslovaquia), fundada en 1328, que se erixiu como a máis importante das operativas no Imperio Austrohúngaro e que, case seis séculos despois, sería o xermolo da Casa da Moeda de Hungría.

### A Casa da Moeda de Hungría

Durante a I guerra mundial, a ceca de Kremnica viuse moi afectada pola contenda e o Goberno de Mihály Károlyi ordenou en 1918 trasladar a Budapest os equipamentos, parte do persoal e os depósitos de metais nobres, e alí comezaron a producirse as primeiras moedas con carácter de emerxencia, mantendo aínda a marca de ceca KB que se utilizara na planta de Kremnica.

1 *pengő* de 1941
Neses mesmos anos, co obxecto de reforzar a economía húngara e reforzar a estabilidade da coroa, fundouse o Banco Nacional de Hungría (1924), como primeiro banco central do novo Estado, e un ano despois estableceuse o *pengo* como nova moeda nacional. Ese mesmo 1925, as instalacións en principio provisionais da ceca convertéronse oficialmente na denominada Real Casa de Moeda do Estado de Hungría (*Magyar Királyi Állami Pénzverde*), e a súa marca de ceca pasaron a ser as iniciais BP.

  

Durante a segunda guerra mundial, o uso do diñeiro metálico practicamente desapareceu, o que levou ao pechamento da ceca en decembro de 1944. Logo do asedio de Budapest, retomou a súa actividade, aínda que cunha produción limitada, xa que o aumento da inflación fixo que desaparecesen da circulación as moedas cos valores máis pequenos. O 1 de agosto de 1946 iniciouse un novo período na Casa da Moeda de Hungría, marcado pola substitución do *pengo* por unha nova unidade monetaria, o *forint*. Só dous anos despois comezaron a producirse as primeiras moedas conmemorativas (5 *forint* de prata), cuxa emisión se fixo regular a partir de 1968.

O 1 de febreiro de 1949 actualizouse o nome da compañía, que pasou a denominarse Compañía Nacional da Casa da Moeda (*Állami Pénzvero Nemzeti Vállalat*). Baixo o sistema socialista, fusionáronse con ela diversas pequenas empresas relacionadas coa manufactura con metais preciosos, polo que a casa de moeda pasou a responsabilizarse tamén da produción de insignias, obxectos ornamentais e mesmo xoias. Nesta época a compañía abriu establecementos en Tápiószelen (1968) e en Borsodnádasd (1971).

En 1968, o Banco Nacional de Hungría (*Magyar Nemzeti Bank*), recibiu a exclusividade da emisión de moeda metálica, xa que ata ese momento só se encargaba da emisión do papel moeda e da posta en circulación das moedas metálicas.

  

Tras a fin da era socialista, a serie de moedas do sistema do *forint* renovouse na súa totalidade e no verán de 1992 houbo unha fonda reorganización da compañía, da que se separaron as súas diferentes actividades, o que deu lugar á constitución dunha empresa independente para se encargar da produción de moeda, que se chamou inicialmente *Pecunia Rt*. e, a partir de 1993, *Magyar Pénzvero Rt*. ("Casa da Moeda de Hungría"). O Banco Nacional de Hungría, que era propietario maioritario, pasou a selo en exclusiva a partir de 1998.

En 2006, a compañía pasou a constitúese como unha sociedade anónima que ten o Estado húngaro como único propietario. Desde marzo de 2008 ten a súa sede no centro loxístico do Banco Nacional de Hungría.

Notas
-----

1. 1 2 3 4 5 6  "Magyar Pénzvero Zrt. Arquivado 18 de febreiro de 2021 en Wayback Machine.". En *Hunhíradó*. 2 de novembro de 2011.
2. ↑  "Magyar Pénzvero Zrt"*. Magyar Nemzeti Bank.*
3. 1 2 3 4 5 6 7 8 9  "The history of the Hungarian Mint". Ma*Magyar Pénzvero*.
4. ↑  "History". *Mincovna Kremnica.*
5. ↑  Rádóczy Gyula. (1984). Páxinas 73-75.
6. ↑  *Tápiószele nagyközség.* 2009. Páxina 9.
7. ↑  "A Vörös Malom lovagjai - IV. rész[*Ligazón morta*]". Xuño de 2002. *Gondola.hu*
8. ↑  "Országgyulési Napló. 55. ülésnap" ("Diario Parlamentario. 55ª sesión"). Parlamento de Hungría. 14 de febreiro de 1995

Véxase tamén
------------

### Outros artigos

* Casa de moeda
* Cuñaxe
* Coroa austrohúngara
* Coroa húngara
* Forint húngaro

### Bibliografía

* Bartlett, R. (2003). *The Making of Europe: Conquest, Colonization and Cultural Change 950 - 1350*. Penguin. ISBN 978-0140154092
* Rádóczy Gyula. (1984). *A legújabb kori magyar pénzek, 1892-1981* ("As últimas moedas húngaras"). Corvina, Budapest. ISBN 963-13-1528-2
* Vas Zoltán, G. L. (1977). *30 éves a forint. Az Állami Pénzvero újjászületése 1945 után* ("O forint ten 30 anos. O renacemento da Casa de Moeda do Estado despois de 1945"). Magyar Nemzeti Bank, Budapest. ISBN 963-7103-12-0

### Ligazóns externas

* Sitio web da Casa da Moeda de Hungría